ועדת העלייה, הקליטה והתפוצות, כנסת 25, פרוטוקול מספר 107, 2023-11-22 00:00

עודד פורר: בוקר טוב, אני מתכבד לפתוח את ישיבת ועדת העלייה, הקליטה והתפוצות

עודד פורר:  היום 22 בנובמבר 2023, ט' בכסלו תשפ"ד

עודד פורר:  בוקר מאוד מתוח אצל כולם, ללא ספק

עודד פורר:  אנחנו עוד לא יודעים לאן כל הדברים האלו יתפתחו

עודד פורר:  דבר אחד כן בטוח, אני אשמח שאת כל התמונות שנמצאות מאחוריי נוכל להוריד מהקיר, את כולן

עודד פורר:  לזה אנחנו מתפללים

עודד פורר:       לענייננו, אנחנו מדברים על ישיבה מספר 5 בנושא מענה והסבר של משרדי הממשלה בשפות שונות עבור העולים החדשים

עודד פורר:  בסיכום הדיון האחרון ביקשתי, נציגת משרד הביטחון לא השיבה בנוגע למענה לשפות בצה"ל

עודד פורר:  בקשת הוועדה שיהיה נתב שיחות בשפות, כך שכל מי שאינו דובר עברית יוכל לקבל שירות בשפתו לאחר שיוכל לבחור בה

עודד פורר:  משרד התחבורה התבקש לדאוג לנתב שיחות שכן התברר שכל המענה של המשרד ניתן בשפה העברית בלבד

עודד פורר:  אני כן אציין שבעקבות הדיונים שערכנו, מרבית משרדי הממשלה נענו לבקשת הוועדה ומצליחים לספק מענה בשפות זרות

עודד פורר:  חלקם באיכות יותר גבוהה, חלקם באיכות יותר נמוכה, אבל בהחלט מצליחים לספק איזה שהוא מענה שחלקם נעזר במענה שקיים באוניברסיטת בר-אילן

עודד פורר:       אני כן אציין שאתמול הגיעה פנייה לוועדה

עודד פורר:  אני אומר את זה לך, נציג משרד העלייה והקליטה, כי בסוף זה יתגלגל לפתחכם, שמבקשים הגדלת תקציב לפעילות

עודד פורר:  כי פתאום נוצר אצלם עומס בפעילות של התרגום, מה שאגב מצביע על מה שתמיד אני אומר

עודד פורר:  כמעט כל משרד שבא לפה אומר "אין דרישה למענה בשפות", אז אני אומר אין דרישה כי לא פותחים את האופציה, ברגע שזה נפתח, פתאום רואים שיש דרישה ופתאום רואים שיש שימוש בתרגום הסימולטני

עודד פורר:  אתם יודעים, באיזו שהיא רשות מקומית פעם אמרו אחלה, אין פניות למוקד העירוני

עודד פורר:  לא היו פניות כי הרשות מעולם לא פתרה, אז הפסיקו לפנות למוקד

עודד פורר:  זה אותו דבר גם בעניין הזה, אז אני שמח, א' שפתחו את האפשרות הזאת ורואים שמצליחים לממש אותה ויש הרבה מאוד פניות לאוניברסיטת בר-אילן כדי להשתמש בסיוע של התרגום הסימולטני

עודד פורר:  אבל הממשלה חייבת פה, אי אפשר להסתמך על התקציב שמישהו נותן ותורם בעניין הזה, בעיקר כשלא מדובר על סכומים בלתי נתפסים

עודד פורר:      עד כאן פתיחתי, נתחיל עם נציגי צה"ל

עודד פורר:  סגן אלוף תמר לוין

עודד פורר:  מירב פה

עודד פורר:  ביקשנו מישהו מצה"ל, מירב אמרה שהיא לא יודעת לענות על צה"ל

עודד פורר:  את יודעת לענות בשם צה"ל, מירב?     

מירב בן ארי: אני יודעת להגיד מה המצב, אבל צה"ל ביקשו להיות, אני לא יודעת אם הם נמצאים

מירב בן ארי:  אם כן, אז כמובן עדיף שהם ידברו

עודד פורר: אוקיי, עד שתמצאו אותם, בינתיים נעלה את משרד התחבורה

גילי כהן: בוקר טוב, גילי, סמנכ"ל השירות של משרד התחבורה, לא בשם צה"ל, רק עם מדים כי אני במילואים

גילי כהן:  לגבי משרד התחבורה, ביקשתי לעלות אני לדיון היום, כי אני מבין שהנתונים שאתם מקבלים או לא ממש נכונים או לא ממש מובנים

גילי כהן:  משרד התחבורה מחזיק שני מוקדים

גילי כהן:  שניהם נותנים מענה בשפות

גילי כהן:  אמנם השתפר מאז הדיון הראשון, וזה החמישי, אבל ניתן מענה בשפות בכולם

גילי כהן:  זה נכון שבנתב שלנו יש מענה בעברית בלבד, סיבה הגיונית ופשוטה כרגע, כי הוא נתב טיפש

גילי כהן:  אי אפשר לעשות אותו לנתב שמנתב פעמיים, זאת אומרת, לעברית הקש 1, זהו, נגמר הנתב

גילי כהן:  אי אפשר יהיה לעשות את כל שאר הנתב

גילי כהן:  זה נתב שיש בו רק אופציה לקישור אחד

גילי כהן:  אנחנו מחפשים פתרון לזה, הפתרון עולה הרבה מאוד כסף, שכרגע לא ניתן לנו מסיבות אחרות, אבל זה לא המקום לציין אותן

גילי כהן:      לקחנו את המשימה הזאת אלינו, אני אטפל בה במלוא כובד הראש ברגע שאני מתפנה לזה

גילי כהן:  אני מתעסק בזה גם היום

גילי כהן:  העניין פה הוא טכני-תקציבי וטכני-פיזי, אבל לא שכחנו אותו ואנחנו ניקח אותו לתשומת לבנו

גילי כהן:  במוקדים עצמם, לא בנתב הטיפש, נותנים מענה בכל השפות

גילי כהן:  במידת הצורך, לא קרה, אבל במידת הצורך - - -     

עודד פורר: לא יקרה גם

עודד פורר:  אני לא יודע מתי אתה ניסית

עודד פורר:  עוד פעם, כל פעם מגיע מישהו אחר לדיון

עודד פורר:  עשינו את זה בדיון הקודם

גילי כהן: אני עומד בראש כל מי שהגיע עד היום

עודד פורר: בסדר, אבל אני לא יודע מתי אני ניסיתי, במהלך הדיון העליתי את הנתב, כי אמרו לי שיש מענה בשפות

עודד פורר:  כי מישהו שלא יודע את השפה העברית, ברגע שהוא שומע את הנתב הזה, ואין לו אלטרנטיבה, הוא פשוט מנתק

עודד פורר:  אז בוודאי שאין לכם פניות

עודד פורר:  זה בדיוק, אגב - - -     

טטיאנה (טניה) מזרסקי: או ממתין למענה ושואל "רוסית?" אומרים לו לא, והוא סוגר את הטלפון

טטיאנה (טניה) מזרסקי:  או צרפתית

עודד פורר: כן, אני מכיר את המגבלות הטכניות וכולי

עודד פורר:  אבל אי אפשר להגיד 'מענה בשפות' כשהWelcome- הוא בשפה אחת בלבד

עודד פורר:  אני אתן לך את הניסיון לפנות לנתב במדינה אחרת עם שפה שאתה לא מבין ונראה מה תעשה

עודד פורר:  כנראה שתנתק את הטלפון, לא תוכל להסתדר

גילי כהן: קיבלתי גם את ההערות החל מהישיבה הראשונה, אנחנו מטפלים כמו שאמרתי, במוקדים עצמם כבר ניתן מענה

גילי כהן:  בנתב כרגע לא אפשרי אבל אני מטפל בזה וזה יקרה

גילי כהן:  יקח קצת יותר מדיון של שבוע כדי לתת לכם תשובה שזה בוצע, אני כאן כדי להגיד שזה בטיפול

עודד פורר: אני אתן לך אלטרנטיבה גם לנתב טיפש

עודד פורר:  אני לא איש טכני כזה גדול אבל לא צריך להיות כזה

עודד פורר:  עד שתרכשו נתב, תעשו את ההשקעה הגדולה הזאת, לא יודע מה תקציבי משרד התחבורה אבל להערכתי, עלות של נתב היא משהו שמשרד התחבורה ידע לעמוד בו

עודד פורר:  אם תצטרכו שאני אעזור לכם בלעבור על סעיפי התקציב במשרד התחבורה – לא נראה לי שאתם רוצים את זה – ואז אני אעבור פה, אעשה דיון שלם בוועדת העלייה והקליטה, איזה סעיפים בתקציב של משרד התחבורה אפשר לקצץ כדי שיהיה תקציב לנתב

עודד פורר:  אפשר להקדיש לזה את הדיון הבא בשבוע הבא, לא נראה לי שאתם זקוקים לזה, אז הסוגיה התקציבית לא מעניינת אותי בעניין הזה, כי היא לא קיימת מבחינתי

עודד פורר:  ואם היא תהיה קיימת, אז אני אומר לך, אנחנו באמת נבייש את המשרד

עודד פורר:  כי זאת בושה וחרפה להגיד שזאת בעיה תקציבית

עודד פורר:      הדבר השני, קחו את הנתב הטיפש ואת ההפניה כשלוחצים, אתה איתי גילי?      לא סתם ביקשתי שהם יהיו פה, נציגי המשרדים

שלומית אבינח: הנה גם צה"ל ביקשנו והם לא הגיעו

שלומית אבינח:  אני רוצה את צה"ל

עודד פורר: לא, שיהיו פה פיזית

עודד פורר:       אני מדבר עם הנציג של משרד התחבורה

עודד פורר:  גילי, אתה איתנו?     

גילי כהן: אתם שומעים אותי?     

עודד פורר: עכשיו כן, אתה שמעת אותי?     

גילי כהן: שמעתי, אתם פשוט שמתם אותי על מיוט ולא הצלחתי לדבר

עודד פורר: אז אני רק אגיד לך את הדבר השני לגבי הניתוב

עודד פורר:  תעשו את הניתוב למספר טלפון אחר

עודד פורר:  זאת אומרת, בנתב הטיפש כשמקישים רוסית, צרפתית, אנגלית, זה פשוט יצלצל למספר אחר ושם יהיה לך טלפון שמצלצל אצלך במוקד ואתה יודע שזה טלפון שצריך לענות לו בשפה הזאת

עודד פורר:  תעשו את זה טיפש

עודד פורר:  אם זה טיפש, אז עושים את זה הכי בסיסי שיש

עודד פורר:  גם במשרד התחבורה יש כמה קווי טלפון, אני מניח

גילי כהן: כמו שאמרתי, בטיפול

גילי כהן:  אני על זה, בסדר?     

עודד פורר: בסדר גמור

עודד פורר:  צה"ל, בבקשה יורם

יורם כהן: אני מייצג את פיקוד העורף, מערך ההסברה שלו

יורם כהן:  נתחיל מזה שאנחנו באופן גורף עובדים עם דסקים בשפות

יורם כהן:  יש לנו דסקים בשפה הערבית, רוסית, אמהרית - - -     

עודד פורר: סליחה רגע, אתה נציג רק של פיקוד העורף?     

יורם כהן: נכון

יורם כהן:  אני מייצג את פיקוד העורף, את ההסברה שלו, אנחנו עושים הרבה מאוד פעילות בשפות- - -     

עודד פורר: לא היו לי טענות לפיקוד העורף, סליחה

עודד פורר:  לא היו לי טענות לפיקוד העורף

עודד פורר:  זה רע"ן ההסברה בפיקוד העורף

עודד פורר:  אבל הבעיה שלנו לא הייתה בפיקוד העורף; הבעיה שלנו הייתה במוקד קליטת מידע באשר לחטופים, הבעיה שלנו הייתה באט"ל, הבעיה שלנו הייתה בקצינת פניות הציבור, הבעיה שלנו הייתה בחמ"ל נפגעים של צה"ל

עודד פורר:  כל אלה לא קשורים אליך, נכון?     

יורם כהן: כל אלה אני אכן לא יודע לייצג

עודד פורר: אוקיי, אז זה לא עוזר לי

עודד פורר:  ושוב, צה"ל, אני מקווה שבדברים אחרים הם כן יודעים את מי לשלוח לאן

עודד פורר:       טוב, אנחנו בעניין הזה נפנה שוב לשר הביטחון, אבל דווקא במקום אני חושב הכי רגיש שצריך מענה בשפות – אין

עודד פורר:  פשוט בושה וחרפה שחמ"ל נפגעים עונה רק בעברית

עודד פורר:  חמ"ל נפגעים של צה"ל – מענה בשפה העברית בלבד

עודד פורר:  זאת בושה וחרפה

עודד פורר:  קצינת פניות הציבור של צה"ל – בעברית ואנגלית בלבד

עודד פורר:  מוקד באשר לחטופים – עברית ערבית ורוסית בלבד

טטיאנה (טניה) מזרסקי: משרד העבודה גם, רק בעברית

עודד פורר: לא, משרד העבודה בטיפול

עודד פורר:  תכף ניתן לו להתייחס

טטיאנה (טניה) מזרסקי: יש לכם יופי של מודעה ברוסית אבל כשמתקשרים, אף אחד לא עונה ברוסית, לא הנתב ולא הנציגים

עודד פורר: משרד העבודה, סליחה כי בדיון הקודם לא נתנו לך לדבר

ירמי גור: תודה

ירמי גור:  הנתב הקולי שלנו בארבע שפות צפוי לעלות בשבוע הבא

ירמי גור:  אנחנו עובדים עליו בצורה מאומצת, אני מקווה שבשבוע הבא כבר אפשר יהיה לעשות פה ניסוי בוועדה

ירמי גור:  בינתיים, ההיערכות שלנו לשפות היא כפי שדיווחנו בישיבות הקודמות, יש לנו ארבעה מעגלים: גם עובדים דוברי שפות במוקד, גם קבוצה של עובדים דוברי שפות שאם מישהו צריך אז הוא מרים יד והם עונים לו, גם את מוקד בר אילן, וגם התקשרות בתשלום שאנחנו יכולים להפעיל אותה בהתראה של חמש דקות

ירמי גור:  בנוסף, ערכנו וובינרים בערבית וברוסית

ירמי גור:  ההיענות הייתה דלה ולאחר התייעצות עם ארגוני עולים פנינו לכיוון של סרטוני טיקטוק

ירמי גור:  אתמול הם צולמו וצריכים לעבור עריכה ולהתפרסם

ירמי גור:  אם הוועדה רוצה לראות אז יש לי דוגמה לאחד באמהרית - - -     

טטיאנה (טניה) מזרסקי: זה כוכבית 3080?     

ירמי גור: כן

טטיאנה (טניה) מזרסקי: אני אישית התקשרתי ושאלתי, התקשרתי עד הנתב, רק בעברית

טטיאנה (טניה) מזרסקי:  שאלתי בשפות אחרות, שאלתי רוסית, שאלתי ספרדית, ענו אין

ירמי גור: מתי התקשרת?     

טטיאנה (טניה) מזרסקי: לפני שבוע, מלפני הדיון

ירמי גור: אז אין לי מה להגיד, זאת תשובה שלא היית צריכה לקבל

ירמי גור:  אני יודע מהתנסות, כי אני יושב מול המוקד, שעונים הרבה מאוד בשפות ומפעילים גם את מוקד בר אילן בהצלחה, וכנראה נפלנו על מישהו שלא הבין את העניין

ירמי גור:  אין לי מה להגיד, אבל זה חריג

טטיאנה (טניה) מזרסקי: ענתה לי הנציגה, "אה, לא, רק עברית"

ירמי גור: אני מבין, זאת אכזבה וזה לא צריך להיות ככה, וזה בניגוד לנהלים

ירמי גור:  כי הפעלנו ארבעה מעגלים ואנחנו נרענן את זה שם

טטיאנה (טניה) מזרסקי: אפשר לנסות, אני מוכנה

ירמי גור: בואו ננסה, למה לא?     

עודד פורר: בואי תנסי עכשיו

עודד פורר:  בינתיים, אני רק אספר לכם, עד שחברת הכנסת מזרסקי תעלה אותם על הקו, שקיבלתי פנייה דחופה מאוניברסיטת בר-אילן

עודד פורר:  תכף אני אתן להם לדבר

עודד פורר:  אז אולי במקום להקריא את הפנייה שלהם אני אתן להם לדבר

עודד פורר:  עומרי

עמרי שרון: שלום, תודה על זכות הדיבור

עמרי שרון:  קודם כל, אנחנו מברכים על השימוש שכל משרדי הממשלה עושים במוקד שלנו, בשביל זה הוא קם

עמרי שרון:  רק אתמול היו 50 פניות

עמרי שרון:  50 אנשים שאלמלא המוקד שלנו לא היו מקבלים את השירותים החיוניים האלה מהמדינה

עמרי שרון:  כבר שישה שבועות מתורגמנים מקצועיים עובדים בזה ובעצם בהתנדבות, בלי שום תקציב

עמרי שרון:  לצערנו, הם צריכים לחזור ולפרנס את המשפחות שלהם ולא יוכלו להמשיך מעבר לסוף של השבוע הבא

עמרי שרון:  כפי שאנחנו רואים, מדובר בעלייה של עשרות - - -     

עודד פורר: עמרי, רק רגע

טטיאנה (טניה) מזרסקי: אומרים שיחזרו אלינו

עודד פורר: בסדר

עודד פורר:  זה המענה

ירמי גור: זה מעגלי - - -     

טטיאנה (טניה) מזרסקי: (בשיחת הטלפון עם מוקד משרד העבודה): אני חברת כנסת, אני רציתי לבדוק האם יש לכם מענה בשפות, כי לפני שבוע התקשרתי ולא היה

טטיאנה (טניה) מזרסקי:  אז אני שמחה אם יש לכם כבר מענה בשפות

טטיאנה (טניה) מזרסקי:       רק כעיקרון, יש מישהו שחוזר בצרפתית, בספרדית, ברוסית, אנגלית, יש מענה בשפות האלה? רוסית ואנגלית יש?     

קריאה: אבל שם הם בעברית, מי שלא יודע לדבר - - -      

עודד פורר: לא, זה ברור, בגלל זה הנתב, זאת המשמעות של הנתב

עודד פורר:  ברגע שיהיה נתב המענה יהיה - - -     

ירמי גור: נכון, נכון

טטיאנה (טניה) מזרסקי: (בשיחת הטלפון עם מוקד משרד העבודה): ספרדית יש, צרפתית יש, ואמהרית?     

נציגת המוקד הטלפוני: אתמול הייתה בחורה, עכשיו היא לא נמצאת

טטיאנה (טניה) מזרסקי: (בשיחת הטלפון עם מוקד משרד העבודה): אבל כעיקרון יכולים לחזור?     

נציגת המוקד הטלפוני: רק שנייה, חכי

עודד פורר: אני רק אגיד לכם, שחברות של מענה אוטומטי, יש הרי שיחות כאלה, יש חברות שעושות לך כמו מזכירה אוטומטית כשהם עונים, יודעות לעשות את המענה הזה לפחות בשביל לקחת מספר טלפון, יודעות לעשות את זה

עודד פורר:  אתה יכול היום להתקשר עם חברה כזו שכשמישהו מגיע למענה מקשרים אותו לנתב בעברית

עודד פורר:  מי שרוסית, עונה לו מישהי שמדברת בשפה הרוסית, תיקח טלפון ואתה תקבל מייל עם טלפון וקיבלת פנייה בשפה הרוסית

עודד פורר:  יש חברות - - -     

יוסף טייב: אני אגיד לך יותר מזה, אני משתמש בשירות הזה

יוסף טייב:  יש פניות ציבור

יוסף טייב:  העלות היא אפסית

עודד פורר: העלות היא פר שיחה

יוסף טייב: אז בוא אני אגיד לך, יש גם חבילות של עד 2,000 ו-2,500 דקות בחודש להתחלה במחיר באמת בדיחה של בין 300 ל-500 ש"ח בחודש

יוסף טייב:  אני חושב שכמשרד ממשלה אפשר להרשות את המענה

ירמי גור: בוודאי שזו לא מגבלה תקציבית

ירמי גור:  אני רוצה להגיד שהלכנו בכיוון הזה כי הייתה הערכה שלנו שדרך ההתקשרות תהיה הכי מהירה כי הלכנו על מכרז חשכ"ל

ירמי גור:  ללכת על התקשרות חיצונית בשנייה הזאת - - -     

עודד פורר: אני רק אעזור לכם, כדי להקל גם על המוקד שלכם, אני אומר את זה גם למשרד התחבורה

עודד פורר:  אתם בהתקשרות שאפילו לא דורשת אישור, זה מתחת לסף

עודד פורר:  וההתקשרות של כמה אלפי שקלים בודדים, מתחת לכמה? 5,000 לדעתי, אתם לא צריכים כלום

עודד פורר:  אתם עושים התקשרות כזו, מעלים את זה, בעצם הם הופכים להיות הנתב שלכם

עודד פורר:  אתם אומרים להם כשלוחצים עברית, תפנו למוקד שלנו

עודד פורר:  כשלוחצים רוסית, אנגלית, ספרדית, צרפתית, קחו טלפון, שלחו לנו מייל

עודד פורר:  זהו

ירמי גור: זו אפשרות קיימת, אבל אנחנו מפספסים שיחות שאנחנו כן יכולים לענות עליהן

עודד פורר: עד שתגיע לנתב שלך - - -     

ירמי גור: לא, אבל יש היום לא מעט שיחות שאנחנו כן מצליחים לענות על המקום

ירמי גור:  וללקוח בכל אופן זה עדיף

ירמי גור:  לשלוח מייל ועד שמטפלים במייל ועד שחוזרים - - -     

עודד פורר: אתה תקבל למוקד שלך בתוך שתי דקות אחרי השיחה מייל עם טלפון ופירוט הפנייה בשפה

עודד פורר:  אם יש לך מישהו שהוא דובר רוסית במשמרת הזאת, הוא חוזר

עודד פורר:  אם במשמרת הבאה, הוא חוזר במשמרת הבאה

ירמי גור: כן, טוב

עודד פורר: אני עוד פעם נותן לשוק הציבורי קצת פתרונות מהשוק הפרטי שקיימים

ירמי גור: נכון, אני מסכים

עמרי שרון: אם רק אפשר לסיים את הדברים?     

עודד פורר: כן, סליחה עמרי, קטעתי אותך

עמרי שרון: תודה

עמרי שרון:  אז כאמור, שישה שבועות המתורגמנים המקצועיים האלה עובדים שמונה שעות כפול חמישה ימים בשבוע, ובסוף השבוע הבא אנחנו לא נוכל להמשיך

עמרי שרון:  הם צריכים לחזור לפרנס את המשפחות שלהם

עמרי שרון:  הגשנו בקשה, רק בשביל החודשיים הקרובים כדי לאפשר לקיים את המוקד זה 100,000 ש"ח ממשרד העלייה והקליטה

עמרי שרון:  אלמלא זה לא נוכל לספק

עמרי שרון:  כאמור, 50 שיחות אתמול זה 50 משפחות שקיבלו תמיכה, הנגשה לשונית שאחרת לא הייתה להם

עמרי שרון:  אנחנו ממשיכים את ההתנדבות במובן הזה שהניהול של המוקד והטלפוניה של בר-אילן, הכל בחינם

עמרי שרון:  אנחנו רק רוצים לאפשר למתורגמנים לקיים את המשפחות שלהם, ובשביל זה אנחנו נצטרך את התמיכה של משרד העלייה והקליטה

עמרי שרון:       רק אני אסיים בדבר אחרון, זה פלסטר, פלסטר על הדימום בשביל החודשיים הקרובים

עמרי שרון:  אבל אם אנחנו רוצים לקיים הנגשה לשונית ראויה, וההשלכות של המלחמה יימשכו עוד חודשים רבים, אז צריך תקציב יותר גדול שגם אותו ביקשנו כדי לאפשר הנגשה לשונית לכל משרדי הממשלה לשנה, כמו שצריך לקרות כדי לספק לכולם את האפשרות לממש את הזכויות שלהם

עודד פורר: תודה

עודד פורר:  אני בהזדמנות הזאת מבקש ממשרד העלייה והקליטה

עודד פורר:  התקציב שהם זקוקים לו לשנה הוא תקציב בסדר גודל של 360,000 ₪

עודד פורר:  בסוף האחריות כדי שזה יקרה היא אצלכם

עודד פורר:  גם בשוטף ובוודאי בתקופה הזו

עודד פורר:  עד לשלושה חודשים הקרובים זה 100,000 ₪

עודד פורר:  אני מבקש ממשרד העלייה והקליטה לפתור את זה

רותם כהן: אני אתייחס לדבר הזה

רותם כהן:  הנושא הזה הגיע לידיעתי בכל אופן אתמול

רותם כהן:  אני יודע שיש איזו שהיא פעילות גם במקביל שהתקיימה בין מערך הדיגיטל לרח"ל, להקים מוקד תרגום לאומי

עודד פורר: זה יקרה בערך, ב-2035 אולי נצליח להגיע לשם

רותם כהן: אני לא יודע, אני טיפה יותר אופטימי לנצל את המשבר הזה אולי כדי שבאמת נוכל לייצר משהו שיהיה Long-lasting

רותם כהן:  בכל אופן, העברתי את הנושא הזה, אנחנו נכנס לדבר הזה ונראה איך אנחנו מחלקים את זה כדי שהדברים יקרו

רותם כהן:  זאת אומרת, אנחנו כן קיבלנו את ההצעה, אתמול בערב כשקיבלתי את זה כבר התחלתי לעשות טלפונים

רותם כהן:  נראה איך אנחנו מקדמים את זה, אני אהיה יותר חכם בהמשך כדי להגיד באמת איך, מאיזה תקציב וכאלו

רותם כהן:  אנחנו כן בעלי אינטרס כמובן שזה יקרה

עודד פורר: אז אני מבקש שתחזירו לי תשובה עד סוף השבוע במייל לגבי היכולת שלכם לקיים את זה

עודד פורר:  בוודאי לתקופת המלחמה תקציב של 100,000 ₪ אתם יכולים

רותם כהן: מחר אם אפשר, בתחילת שבוע הבא כי - - -      

עודד פורר: אוקיי, קיבלת

עודד פורר:  אבל אני אומר לכם עוד פעם, זה באמת ברמת שיחת טלפון של מנכ"ל

עודד פורר:  זה 50 פלוס 50, אתם ב-100,000 ₪

עודד פורר:  לתקופת המלחמה, התקשרות חירומית

עודד פורר:  חבר'ה, המענה בשפות בתקופה הזאת נדרש

עודד פורר:  הוא נדרש תמיד, עכשיו על אחת כמה וכמה

רותם כהן: אני מקבל

רותם כהן:  ברשותך אדוני היושב ראש, אם כבר התחלתי לענות לנושא הזה, אני יכול לדבר גם על הפעילות שלנו בשבוע האחרון

עודד פורר: כן, בבקשה

רותם כהן: א', בהמשך לנאמר, אנחנו בתחילת שבוע הבא נצא לקמפיין, גם טלוויזיוני, גם ברדיו

רותם כהן:  בערוצים גם של דוברי השפות, גם בערוצים בעברית כדי לעודד ישראלים או תושבים וותיקים לדחוף עולים וותיקים למוקד כוכבית 2994

רותם כהן:  במקביל, התקדמנו גם מבחינת ההיערכות עם קו אחורי שידע לתווך ולקשר מול משרדי ממשלה ורשויות כדי שנוכל ללוות יד ביד ולמנות סיטואציות של עולים שנופלים בין הכיסאות

רותם כהן:  התקדמנו עם מערכת עוטף עולים, כל עובדי משרד העלייה והקליטה עברו הכשרה

רותם כהן:  מערכת עוטף עולים היא בעצם מנהלת ידע שנותנת מידע על כלל שירותי הממשלה כדי להנגיש אותם לעולים

רותם כהן:  ובעצם, כמו שדיברנו, השאלות שהתחילו להגיע אלינו מה-8 באוקטובר הן באמת שאלות אחרות מעבר לשירותים של משרד העלייה והקליטה

רותם כהן:  בנינו מערכת ניהול ידע, כל עובדי משרד העלייה והקליטה, כל היועצים הוכשרו בזה

רותם כהן:       במקביל, אנחנו ממשיכים במבצע שלנו, אנחנו מוציאים שיחות יזומות

רותם כהן:  עשינו כבר שיחות ל-42 אלף משפחות עולים

רותם כהן:  הגדלנו, נגדיל עכשיו את הכמות

רותם כהן:  החל מהיום אנחנו נהיה כנראה בכמויות של 3,000 שיחות ל-3,000 משפחות ביום כדי להגיע לזה

רותם כהן:  כן, אנחנו באמת רצים על הדבר הזה

רותם כהן:  במקביל, המנכ"ל הורה - - -      

שלומית אבינח: אתם עושים את זה גם למקבצי הדיור?     

רותם כהן: מקבצי הדיור, אנחנו עליהם

רותם כהן:  זאת אומרת, אנחנו כבר יודעים לאן הם עברו

רותם כהן:  אנחנו עוטפים, מקבצי הדיור הם תחת השליטה, מה שנקרא הצמודה שלנו, אנחנו איתם

רותם כהן:  אנחנו צמודים, אנחנו עוטפים אותם

רותם כהן:  זה הכי קל

רותם כהן:  הבעיה היותר גדולה היא באמת עולים שנמצאים לבד יותר

רותם כהן:      במקביל, המנכ"ל הורה על לצאת למכרז לנושא של תרגום של טקסטים של אתרים

רותם כהן:  כבר היום יש לנו את תרגום הטקסטים שהיה מיועד למשרד העלייה והקליטה

רותם כהן:  תרגמנו הרבה מאוד תכנים מעבר כדי להנגיש אותם לעולים

רותם כהן:  אנחנו נרחיב את זה וגם המנכ"ל יוציא מכתב לשאר המנכ"לים שמי שצריך את ההיעזרות בנו לטובת הדבר הזה, אנחנו נהיה שם כדי להרחיב את הדבר הזה, כי שמנו לב שגם בדבר הזה יש פה פער

רותם כהן:       סרטוני הסבר, גם כן, הפקנו לא רק על התחומים שלנו, בעקבות גם דברים שעלו

רותם כהן:  הפקנו סרטוני הסבר על למשל דברים כמו חל"ת ואירועים כאלו

רותם כהן:  בנוסף, אנחנו הפקנו גם סרטוני הסבר על האזור האישי וההזדהות הלאומית כי אנחנו רואים שזה איזה שהוא חסם ואנחנו רוצים להכניס את האנשים לדיגיטל ולקבל גם משם את המידע

רותם כהן:  אז גם בהקשר הזה עשינו

רותם כהן:      ושוב, כמו שאמרת, אנחנו נהיה מעורבים, נראה באיזה אופן

רותם כהן:  אתמול קיבלתי את הנושא הזה, אבל זה באמת שלב הבא לראות איך אנחנו יכולים להיכנס גם יותר לנושא של מוקד תרגום לאומי

רותם כהן:  כרגע, הפתרון שאנחנו באמת גיבשנו אותו, ואני חושב שהוא יתן מענה חלקי, לא מלא, אבל זה באמת לנסות לכוון כמה שיותר אנשים לכוכבית 2994, למוקד של משרד העלייה והקליטה ולתת להם איזה שהוא שער שאנחנו נוכל ללוות אותם יד ביד ושלא יפלו בין הכיסאות

רותם כהן:  האם זה יתן פתרון מלא? אני מסכים שלא

רותם כהן:  אנחנו נטפל גם במקביל, נראה איך אנחנו נכנסים מול השותפים שלנו לנושא של מוקד תרגום לאומי

עודד פורר: תודה

עודד פורר:  סך הכל אני חייב להגיד שההיענות של משרד העלייה והקליטה וגם התגובה הייתה טובה לאורך הדיונים האלה, מדיון לדיון

עודד פורר:      אני אגיד גם למשרד העבודה אחר-כך, אבל כשהמענה יהיה מענה בזה

עודד פורר:  אני עוד לא מרגיש

ירמי גור: בסדר, אני על זה, אנחנו על הסיפור לגמרי

עודד פורר: בסדר גמור

עודד פורר:  משרד הכלכלה, בבקשה

תמר מירסקי: בוקר טוב

תמר מירסקי:  אז המוקד שלנו, הגענו להסכמה עם משרד העלייה והקליטה שאנחנו נפנה אליהם את השיחות בשפות

תמר מירסקי:  הנתב שלנו יהיה נתב בשיחות, זאת אומרת שבעל עסק מתקשר והוא כבר במענה הראשוני ישמע נתב שיחות שמפנה לשפות

עודד פורר: מתי זה יהיה הנתב הזה?     

תמר מירסקי: ביום ראשון ככל הנראה

תמר מירסקי:  אנחנו עשינו איזו הסטה של התקציב מסעיף אחר לטובת העניין הזה

תמר מירסקי:  זהו, זה יקרה, זה כבר על שולחננו

תמר מירסקי:  יש לנו חברה שאנחנו יכולים לעשות באמצעותה, אנחנו מקושרים איתה, אז זה יקרה

תמר מירסקי:  ביום ראשון יעלה גם המוקד של משרד העלייה והקליטה ואנחנו - - -     

עודד פורר: שמעתם, משרד התחבורה? הם הסיטו מסעיף אחד לסעיף אחר – ויהיה להם נתב ביום ראשון

עודד פורר:       יש לנו מישהו מהצבא?     

מירב בן ארי: מירב ממשרד הביטחון

מירב בן ארי:  אז אני מבינה שצה"ל לא איתנו

מירב בן ארי:  אני יודעת לתת מענה ממה שבדקתי, אבל אני לא אוכל לייצג כמובן את העמדה הפורמלית שלהם או לתת מענה לשאלות

מירב בן ארי:  אני בדקתי את הדברים עוד בפגישה הראשונה שהייתה פה ולפי מה שנאמר לי, כמובן בפיקוד העורף יש באמת שפות כמו שצוין פה קודם

מירב בן ארי:  פניות הציבור לי נאמר שיש עברית בלבד, וחמ"ל נפגעים נמסר לי שזה מוקד פנימי שהוא לא מוקד שנותן שרות לאזרחים, ומן הסתם - - -     

עודד פורר: אז למה הוא פורסם לציבור? הוצאתם פרסומים לציבור

מירב בן ארי: אני יודעת שמה שכן פורסם לציבור, לפי מה שהם אמרו לי, כפי שאמרתי מהבדיקה שלי איתם, יש את מוקד קשר עד, שזה עובד החוצה

מירב בן ארי:  אבל להבנתי, כמו שהם מסרו לי, חמ"ל נפגעים זה משהו פנימי שבעצם מנהל את כל האירוע סביב הנפגעים

מירב בן ארי:  ההיערכות של הצבא גם מול גורמים נוספים, אבל לא לציבור

מירב בן ארי:  אז זה ככה הדברים שאני יודעת לומר

מירב בן ארי:  פניות ציבור – עברית בלבד, פיקוד העורף – יש שפות, וחמ"ל נפגעים זה - - -      

עודד פורר: למה פניות הציבור בעברית בלבד?     

מירב בן ארי: אני דיברתי שם עם מי שניהלה את - - -     

עודד פורר: זאת אומרת זה פניות לציבור רק דוברי עברית

עודד פורר:  למה זאת שדיברת איתה לא עולה פה בזום? למה אנחנו - - -     

שלומית אבינח: אנחנו ביקשנו

מירב בן ארי: תשמעו, אני העברתי את המסר כבר מהדיון הראשון, שצריך להיות נציג מהצבא

מירב בן ארי:  אני יכולה להעביר את המסרים, אני לא יכולה להחליט על מדיניות בהיבט הזה ולתת את התשובות

עודד פורר: תסתכלי, חמ"ל נפגעים, אני אומר לכם עוד הפעם

עודד פורר:  חמ"ל נפעים, פרסומת כן? יחד ננצח, מערך ההסברה הלאומי

עודד פורר:  פרסמו את זה בכל העיתונים, בכל אמצעי התקשורת השונים, להראות כמה אנחנו נגישים לציבור, אז הייתם צריכים לכתוב לציבור דוברי העברית בלבד

עודד פורר:  חמ"ל נפגעים צה"ל זה לא פנימי, אם זה היה פנימי לא הייתם מפרסמים את זה

עודד פורר:  אני לא מכיר משרד שמפרסם את - - -     

מירב בן ארי: רגע, זה פרסום של צה"ל?     

עודד פורר: זה פרסום של הממשלה

עודד פורר:  הממשלה פרסמה את זה כי הגופים השונים נתנו את זה לפרסום

עודד פורר:  זה פרסום רשמי של מדינת ישראל

עודד פורר:  חמ"ל נפגעים 03-67550000

עודד פורר:  ריכוז מידע על נעדרים, הודעות למשפחות ולוויות

עודד פורר:  אז זאת אומרת שרק לציבור דוברי העברית

עודד פורר:  אם אתה דובר רוסית, צרפתית, אמהרית, אנגלית, לא צריך

עודד פורר:  אני לא רוצה לעבור על רשימת הלוויות שהייתה פה ב-45 יום האחרונים, אני לא רוצה לעבור על רשימת הפצועים והפצועות

עודד פורר:  חבר'ה, זה פשוט שערורייה שאין כדוגמתה

עודד פורר:  זה זלזול מופגן

עודד פורר:  אני מבין שלשכת הרמטכ"ל העבירה את פיקוד העורף

עודד פורר:  זה פשוט ניתוק, ניתוק לחלוטין מהציבור

עודד פורר:       אני כתבתי לשר הביטחון: "בדיונים התברר שבצה"ל לא ניתן מענה בשפות זרות בחמ"ל נפגעים וקצינת פניות הציבור, גם בשאר המוקדים המענה חלקי ולא כולל מענה בשפות אמהרית וצרפתית"

עודד פורר:  הסברנו למה המענה בשפות זרות חשוב, אז מה שולחים לי את פיקוד העורף? אני לא מצליח להבין מי קורא את המכתבים האלה

עודד פורר:  המערכת שמקבלת תקציב של 76 מיליארד ₪ בשנה לא מסוגלת לייצר מענה בשפות לציבור שנמצא שם? אלה שנפגעים, אלה שזקוקים לחמ"ל נפגעים

עודד פורר:  אתם לא חשים בושה? אתם לא מרגישים בושה שאמא שדורשת צרפתית או רוסית או אמהרית מצלצלת ואין לה מענה על פרסום שאתם יודעים לספר כמה אתם עוזרים ונגישים לציבור? אתם לא מרגישים משהו בעניין הזה שזה לא בסדר? מתחמקים פה מדיון לדיון, לא שולחים את האנשים לדיון

עודד פורר:  המינימום, אנחנו לא מדברים עכשיו על מנגנון לייזר ליירוט טילים, אנחנו מדברים על מענה בשפות, אנושי, זה הכל

עודד פורר:  במדינה שיש בה למעלה ממיליון איש שהם עולים

קריאה: אבל היא לא אשמה

עודד פורר: בסדר, משרד הביטחון, אני עוד פעם אומר

עודד פורר:  תשובות שאני מקבל מהמשרד שלכם, לא רק בנושא הזה, מצביעות על ניתוק מוחלט מהציבור

עודד פורר:  חבר הכנסת טייב

יוסף טייב: אני חושב שאמרת את הכל

יוסף טייב:  לצערי, זה לא רק בכנסת הזאת

יוסף טייב:  אני חושב שמזה זמן רב קיים ניתוק

יוסף טייב:  רצונות לחוד, דיבורים לחוד ומעשים לחוד

יוסף טייב:  בסוף אם רוצים עולים שיגיעו לישראל, אנחנו צריכים לתת להם את המענה ואת היחס ההולם

יוסף טייב:  ולצערי, אז יש משרדים שעובדים יותר טוב ומשרדים שעובדים פחות

יוסף טייב:  אני חושב שצריך להוביל פה מהלך אמיתי

יוסף טייב:  אם המשרדים לא יודעים לעשות את זה בטוב, אז על ידי מעקב ופיקוח של הוועדה

יוסף טייב:  יכול להיות שצריך ללכת לכיוון - - -     

עודד פורר: חמישה דיונים, חבר הכנסת טייב, חמישה דיונים והם לא מצליחים להפנים את האירוע הזה

יוסף טייב: נכון, ולכן אני יכול להגיד לך, אני כיו"ר ועדת החינוך וגם חבר ועדת עלייה וקליטה, זה קשה לי מאוד להגיע לכלל הדיונים, אבל היום, שלא היה לי דיון מצאתי לנכון להגיע למרות שזה היה דיון חמישי, ולדעתי אמרתי כנראה שאני מגיע לשמוע פתרון ולמה לא?     

עודד פורר: כנראה אם יש חמישה דיונים – משהו שמה לא עובד

יוסף טייב: אז אמרתי כנראה אחרי חמישה דיונים אני אבוא ואני אשמע פתרון, לצערי אני - - -     

עודד פורר: לא, אגב אני חייב לומר שישנם משרדי ממשלה שכבר לא מגיעים לדיון הזה

עודד פורר:  שהיו בדיונים הקודמים

יוסף טייב: אמרתי, יש משרדים שעובדים טוב - - -     

עודד פורר: אתה רואה את משרד העבודה, מטפלים

עודד פורר:  אמנם יש לי הערות, אני מציע להם הצעות, לא משנה

עודד פורר:  אבל הם מקדמים

יוסף טייב: אני אומר, יש משרדים שעובדים יותר טוב, משרדים שעובדים פחות טוב

יוסף טייב:  אגב, גם כשנותנים את המענה בסוף, אתה יודע, זה נותן את האפשרות לבוא ולקלוט

יוסף טייב:  לקלוט עולים לעבודה, לתת מענה בשפה שהם מדברים

יוסף טייב:  עכשיו אני מתקשר לצורך העניין, בכוונה אני לא אזכיר משרדים, אבל אני מתקשר למשרד מסוים, אני מקבל מענה בצרפתית, תסלח לי, אני בקושי הצלחתי להבין מה הוא עונה לי

יוסף טייב:  זאת אומרת, ישראלי שדובר צרפתית, וזה טוב, זאת אומרת זאת התקדמות

יוסף טייב:  אבל יש לכם עולים בכמויות שמגיעים לפה, תיקחו אותם, תתנו להם משרה שעתית, חלקית, תעסיקו אותם

יוסף טייב:  אני חושב שזה זלזול באינטיליגנציה

עודד פורר: בנציבות שירות המדינה נתנו את האפשרות, בעיקר בתקופת המלחמה להגדיל משרות סטודנט ולהגדיל את היקף השעות של משרות סטודנט

יוסף טייב: ברור

יוסף טייב:  אני לא רואה פה בעיית תקציב ולא רואה בעיה טכנית

יוסף טייב:  יש בעיה כנראה בדיסקט, עדיין לא עשו את הסיבוב

יוסף טייב:  ואנחנו דורשים גם כחברי כנסת ואני חושב גם כחבר וועדה, שהדבר ייעשה וכמה שיותר מהר

יוסף טייב:  אנחנו נמצאים לקראת עלייה מסיבית

יוסף טייב:  אם זה מרוסיה, אוקראינה, ארה"ב, דרום אמריקה, צרפת, בלגיה

יוסף טייב:  בסוף, הולכת להיות פה מסה של אנשים

יוסף טייב:  אז למה אתם מחכים, להגיע לתהום ואז להגיד אה סליחה, לא ידענו, לא הכנו את עצמנו, בואו תנו לנו עכשיו חצי שנה להתארגן? אנחנו שם, זה יקרה

יוסף טייב:  לא היום, מחר, לא עוד שבוע, עוד שבועיים, עוד חצי שנה, אנחנו שם

יוסף טייב:  המצב באירופה, במדינות העולם הוא לא זוהר

עודד פורר: חברת הכנסת מזרסקי

טטיאנה (טניה) מזרסקי: כן, פשוט לא הגיוני ולא ייאמן שאנחנו מקיימים דיון מספר חמש באותו נושא

טטיאנה (טניה) מזרסקי:  שאנחנו נאלצים להקדיש זמן למעקב לנושא כזה טריוויאלי, שבמדינה שקולטת עלייה עדיין העולים מתקשים לקבל מידע בשפה שהם מבינים ומשרדי הממשלה לא חושבים, לא מתחשבים ולא שואפים להעניק את המידע ולהנגיש את השירות בשפה שהעולים מדברים

טטיאנה (טניה) מזרסקי:  אז תודה רבה אדוני היו"ר שאתה לא מפסיק ואתה באמת רוצה לראות את התוצאה

טטיאנה (טניה) מזרסקי:  אני גם ממשיכה להתקשר למשרדי ממשלה לבדוק אם יש מענה בשפות או לא ויש התקדמות, האמת שיש התקדמות

טטיאנה (טניה) מזרסקי:  הנה, אנחנו שומעים שמוסיפים נתב בשיחות וקלטו מוקדנים ונציגים דוברי שפות, אז אנחנו מקווים שבדיון הבא אנחנו כבר נוכל לקבל בשורות טובות

טטיאנה (טניה) מזרסקי:  לא רוצה להתייאש

עודד פורר: תודה

עודד פורר:  להתייאש אנחנו לא נתייאש

עודד פורר:  אנחנו לא נרפה

עודד פורר:  ואני אומר ראשית, אני רוצה להגיד למשרדי הממשלה שעשו באמת עבודה בעניין הזה, יישר כוח

עודד פורר:  גם כאן אנחנו עוקבים אחרי ההתקדמות כדי לוודא שהדברים קורים

עודד פורר:  אין מה לעשות, ראיתם את זה בדיונים הקודמים, אנחנו מתקשרים, אנחנו בודקים, זה לא יעבור מתחת לרדאר

עודד פורר:  אני שמח על האמירה גם של סמנכ"ל שירות משרד התחבורה, גיל

עודד פורר:  כמובן נבצע על זה מעקב

עודד פורר:  אני רק אומר את זה, גם למשרדי הממשלה, תחשבו על פתרונות כאלה שהם מחוץ לקופסה שהם פשוטים

עודד פורר:  נתב שיחות בסיסי אפילו להשארת הודעה בשפה באמצעות זכיינים מבחוץ שאז חוזרים עם מוקד תרגום, פתרתם את הבעיה

עודד פורר:  זה מהרגע להרגע, מהיום למחר יש פתרון לכל אחד מכם

עודד פורר:  זה שאלה של רצון

עודד פורר:       ואני אסיים מכל הדברים דווקא בצה"ל, שהוא יקר לכולנו

עודד פורר:  משרתים שם מכל הגוונים, מכל המגזרים, באמת

עודד פורר:  לצערי, בששת השבועות האחרונים אנחנו עוברים בין הלוויות וניחום האבלים בכל השפות, בכל השפות, אין הבדל

עודד פורר:  אבל מסתבר שבשירות יש, וזאת בושה גדולה

עודד פורר:  ואני אומר את זה דווקא במקומות שבהם אני חושב שצה"ל בנה פרקטיקה מדהימה לאורך עשרות שנים של ליווי נפגעים ומשפחות שכולות

עודד פורר:  פרקטיקה יוצאת דופן, שהיא מחממת את הלב

עודד פורר:  אז לתת מענה בשפות במוקד? להתחמק מלהגיע לדיונים כדי לא לענות על זה? להגיד שבמוקד פניות הציבור של צה"ל יש מענה בשפה העברית בלבד? זה מצביע פשוט על ניתוק מוחלט של מי שעוסק בנושא

עודד פורר:  ואני אומר לכם, אנחנו לא נוותר על זה

עודד פורר:  לא נוותר על הדבר הפשוט, הזול, הרגיל

עודד פורר:  לכן, הדיון הבא יהיה רק עם צה"ל

עודד פורר:       משרד הקליטה מטבע הדברים יהיה פה כי זה חלקו, ומשרד התחבורה שייתן לנו דיווח

עודד פורר:  גם משרד הכלכלה, אנחנו נבדוק אותם ביום ראשון, את הנתב שלהם

עודד פורר:  אבל הדיון ייוחד, יהיה מה שנקרא דיון על צה"ל, ואני מבקש שתהיה השתתפות פיזית של נציגי צה"ל כאן בוועדה, צה"ל ומשרד הביטחון

עודד פורר:  אני לא מקבל לחלוטין את הפרקטיקה הזאת

עודד פורר:  לא של הזלזול בכנסת, ולא של הזלזול היותר חמור בציבור

עודד פורר:  בציבור גדול שהוא חלק בלתי נפרד מאיתנו

עודד פורר:  קחו את זה בחשבון

עודד פורר:  פיני יצחקי, ביקשת לדבר

פיני יצחקי: שלום, בוקר טוב לכולם, שלום לאדוני היו"ר, תודה רבה על ישיבת המעקב

פיני יצחקי:  אני כבר משתתף בה באמת מההתחלה, ישיבה חמישית במספר

פיני יצחקי:  רק כמה דברים בהמשך למה שנאמר על ידי נציג משרד העלייה והקליטה, אנחנו באמת הולכים עם משרד העלייה והקליטה יד ביד

פיני יצחקי:  כמו שנאמר, אמור לעלות ממש בימים הקרובים הקמפיין האחוד של המוקד של משרד העלייה והקליטה, כוכבית 2994, כמוקד לאומי לשפות

פיני יצחקי:  ואנחנו גם מפנים אותו לציבור הישראלי הוותיק שיעזור לעולים החדשים, אנא הפנו אותם, יש לכם את השכן בדלת ממול, בבניין ליד, אז תסבירו להם, תגידו להם וכולי

פיני יצחקי:  הדבר הזה הוא מאוד חשוב לקליטת העלייה, לקליטתם בישראל

פיני יצחקי:  זה אחד

פיני יצחקי:      דבר שני, כמו שציין נציג המשרד, באמת משרד העלייה והקליטה העלה בשבוע שעבר סט של סרטונים, באמת בשלל שפות, מאנגלית ועד אמהרית ורוסית, ספרדית וצרפתית, באמת בהמון שפות, של מונחי יסוד בשעת חירום, בשעת מלחמה

פיני יצחקי:  כמו שהוא אמר כאן, מה זה חל"ת ומה זה ממ"ד ודברים כאלה

פיני יצחקי:  זה בתוך עניין הסברתי, כפריט הסברתי, לאו דווקא כמענה בשפות במוקדים טלפוניים

פיני יצחקי:  ועוד דבר שחשוב לי לציין פה, שאני שמח לראות שבאמת הפנייה למוקד בר-אילן, מוקד המתרגמים של בר-אילן, שאני באופן אישי העברתי בעקבות המלצתכם פה בוועדה, העברתי את זה לכל דוברי משרדי הממשלה

פיני יצחקי:  אני שמח שמשרדי הממשלה שרשרו את זה הלאה בתוך המוקדים שלהם ואני שמח לשמוע שזה באמת יעיל ועובד

פיני יצחקי:  ובאמת, הנושא התקציבי, כדי להמשיך את ההתנהגות הזאת, הבנתי שזה הוטל על משרד הקליטה והעלייה, אז אם זה יצליח כמובן שנשמח גם כן

פיני יצחקי:  תודה רבה

עודד פורר: תודה

עודד פורר:  בינתיים תוך כדי בשיחות עם הוועדה אני מבין שפניות הציבור של צה"ל לא זמינים בשוטף, זה מעניין שדווקא פניות הציבור לא זמינים כדי להגיע לוועדה

עודד פורר:  ההתחמקות הזאת היא פשוט מגוחכת, היא מוסיפה חטא על פשע

עודד פורר:  אני אומר את זה לנציגי צה"ל ומשרד הביטחון, מי ששומע פה ונמצא איתנו בזום, והיא לא מקובלת בעליל

עודד פורר:  בושה גדולה

עודד פורר:  פשוט אין לי מילים באוצר המילים שלי בשביל לתאר את התחושה שאני מרגיש כרגע

עודד פורר:  פשוט זלזול בציבור בצורה בלתי רגילה, פשוט זלזול בציבור

עודד פורר:      אנחנו נקיים דיון מעקב ביום שני

עודד פורר:  היום יצא מכתב לשר הביטחון, מכתב המשך אחרי המכתב שנשלח אליו ב-15 בנובמבר, היום נוציא מכתב נוסף ונציין את ההתנהלות של צה"ל בהיבטים האלה ואת ההתחמקות

עודד פורר:  אני מרגיש שאנחנו מתעסקים בקטנוניות, אבל זה נושא שהכי קל לפתור אותו, הכי קל לפתור אותו ואתם מתחמקים ממנו

עודד פורר:  אני אומר את זה כאיש אחד בנושא הזה, הוועדה לא מקבלת בעליל את האמירה של צה"ל שבחמ"ל נפגעים ובפניות ציבור יש מענה רק בעברית

עודד פורר:  לא מקובל בעליל

עודד פורר:  פשוט לא מקובל ולא יהיה

עודד פורר:  יום שני נקיים דיון מעקב, אני מבקש שנציגי צה"ל יהיו נוכחים פיזית

עודד פורר:      תודה רבה, הישיבה נעולה